ຫວຽດນາມຕິຕຽນ ການສ້າງເຂື່ອນ ໃສ່ແມ່ນໍ້າຂອງ
ພວກນັກວິເຄາະກ່າວວ່າ ການຄັດຄ້ານຂອງຫວຽດນາມ ອາດເຮັດໃຫ້ແຜນສ້າງເຂື່ອນ ໃສ່ແມ່ນໍ້າຂອງຂອງລາວ ມີການປ່ຽນແປງ
ເຈົ້າໜ້າທີ່ຫວຽດນາມພວມຕຳໜິຕິຕຽນແຜນການສ້າງເຂື່ອນແຫ່ງນຶ່ງຂອງລັດຖະບານລາວໃສ່ລຳແມ່ນໍ້າຂອງທີ່ເປັນບັນຫາຖົກຖຽງໂຕ້ແຍ້ງກັນນັ້ນ ພວກນັກວິເຄາະກ່າວວ່າ ການຄັດຄ້ານ ຈາກຫວຽດນາມແລະປະເທດອື່ນໆໃນເຂດລຸ່ມແມ່ນໍ້າຂອງອາດຈະບັງຄັບໃຫ້ລາວຕ້ອງໄດ້ຫຼຸດ ຜ່ອນຄວາມໄຝ່ຝັນທະເຍີທະຍານໃນການສ້າງເຂື່ອນໄຟຟ້າພະລັງນໍ້າຂອງຕົນລົງ ຜູ້ສື່ຂ່າວວີໂອເອ Mike Ives ມີລາຍງານກ່ຽວກັບເລື່ອງນີ້ຈາກຮາໂນ່ຍ ພວກເຈົ້າໜ້າທີ່ຫວຽດນາມ ພວມຕິຕຽນຢ່າງເປັນການເປີດ ເຜີຍຕໍ່ແຜນການທີ່ ສປປ ລາວຊຶ່ງເປັນປະເທດເພື່ອນບ້ານ ຈະສ້າງເຂື່ອນໄຟຟ້າພະລັງນໍ້າໃສ່ລຳແມ່ນໍ້າຂອງ ເຂື່ອນທີ່ວ່ານີ້ ກໍຄືເຂື່ອນໄຟຟ້າພະລັງນໍ້າໄຊຍະບູລີທີ່ຈະໃຊ້ ທຶນກໍ່ສ້າງມູນຄ່າ 3 ພັນ 500 ລ້ານໂດລາແລະເປັນເຂື່ອນ ທຳອິດ ຂອງແຜນການສ້າງເຂື່ອນທັງໝົດ ຈຳນວນ 12 ເຂື່ອນ ໃສ່ເຂດລຸ່ມແມ່ນໍ້າຂອງ ບໍລິສັດກໍ່ສ້າງຂອງໄທບໍລິ ສັດນຶ່ງ ຈະເປັນຜູ້ສ້າງເຂື່ອນດັ່ງກ່າວນີ້ ແລະໄທຈະເປັນຜູ້ ຮັບຊື້ໄຟຟ້າເກືອບທັງໝົດ 1,260 ເມກາວັດ ທີ່ເຂື່ອນໄຊ ຍະບູລີຈະຜະລິດໄດ້ນັ້ນ ເຈົ້າໜ້າທີ່ລາວກ່າວວ່າ ເຂື່ອນທີ່ຕົນມີແຜນຈະສ້າງໃສ່ແມ່ນໍ້າຂອງນັ້ນ ຈະຊ່ອຍຫຼຸດຜ່ອນ ຄວາມທຸກຍາກແລະເສີມຂະຫຍາຍເສດຖະກິດຂອງລາວຊຶ່ງເປັນປະເທດທີ່ບໍ່ມີທາງອອກສູ່ ທະເລ ແຕ່ພວກເຈົ້າໜ້າທີ່ຫວຽດນາມກ່າວວ່າ ເຂື່ອນຂອງລາວນີ້ ຈະເປັນໄພອັນຕະລາຍຕໍ່ແຫຼ່ງ ສະໜອງນໍ້າແລະການປະມົງໃນເຂດໃຕ້ລົງໄປຂອງແມ່ນໍ້າຂອງ ຄວາມເຫັນດັ່ງກ່າວຂອງ ພວກເຈົ້າໜ້າທີ່ຫວຽດນາມທີ່ສະແດງອອກເມື່ອໄວໆມານີ້ ແມ່ນເປັນການສະທ້ອນເຖິງຄຳ ເຕືອນຂອງພວກປົກປ້ອງ ຫຼືພວກອະນຸລັກສະພາບແວດລ້ອມ ທີ່ເຕືອນວ່າການສ້າງເຂື່ອນ ໃສ່ແມ່ນໍ້າຂອງ ຈະສ້າງຄວາມເສຍຫາຍໃຫ້ແກ່ສະພາບແວດລ້ອມແລະເປັນໄພຂົ່ມຂູ່ຕໍ່ວີຖີ ການດຳລົງຊີວິດຂອງປະຊາຊົນທີ່ຢູ່ເລາະລຽບສອງແຄມຟາກຝັ່ງຂອງແມ່ນໍ້າດັ່ງກ່າວ ພວກນັກວິເຄາະເວົ້າວ່າຄວາມກົດດັນທາງດ້ານການເມືອງ ຈາກຫວຽດນາມ ແລະປະເທດເພື່ອນບ້ານອື່ນໆໃນເຂດລຸ່ມ ແມ່ນໍ້າຂອງ ກໍຄືປະເທດໄທແລະກຳປູເຈຍນັ້ນອາດສາມາດ ບີບບັງຄັບໃຫ້ລາວຕ້ອງໄດ້ໂຈະຫຼືປັບປ່ຽນແຜນການຂອງຕົນ ທີ່ຈະສວຍໃຊ້ປະໂຫຍດຈາກແມ່ນໍ້າຂອງນັ້ນ ທ່ານ Philip Hirsch ສາສະດາຈານສອນວິຊາມະນຸດນິ ເວດວິທະຍາ ທີ່ມະຫາວິທະຍາໄລນະຄອນຊິດນີ ກ່າວຕໍ່ VOA ວ່າ ໃນບັນດາປະເທດ ໃນເຂດລຸ່ມແມ່ນໍ້າຂອງນັ້ນ ມາຮອດປັດຈຸບັນ ຫວຽດນາມແມ່ນຜູ້ຕຳໜິຕິຕຽນແຮງທີ່ ສຸດຕໍ່ແຜນການສ້າງເຂື່ອນໄຟຟ້າພະລັງນໍ້າຂອງລາວ // ສຽງ // ທ່ານ Hirsch ກ່າວວ່າ ຫວຽດນາມແລະລາວ ຕ່າງກໍເປັນປະເທດທີ່ປົກຄອງໂດຍພັກການເມືອງພັກດຽວ ແລະທ່ານ Hirsch ເວົ້າວ່າ ຕາມປົກກະຕິແລ້ວຫວຽດນາມຈະໃຊ້ອິດທິພົນຂອງຕົນຊັກຈູງນະໂຍບາຍ ຂອງລາວແບບລັບໆຫຼືຢູ່ເບື້ອງຫລັງ ແຕ່ທ່ານ Hirsch ເວົ້າວ່າການຕຳໜິຕິຕຽນເມື່ອໄວໆ ມານີ້ໂດຍພວກເຈົ້າໜ້າທີ່ຂັ້ນສູງຂອງຫວຽດນາມ ກ່ຽວກັບການສະເໜີສ້າງເຂື່ອນໄຊຍະບູລີ ນັ້ນ ໄດ້ມີຂຶ້ນຢ່າງເປີດເຜີຍ ທັງ 4 ປະເທດໃນເຂດລຸ່ມແມ່ນໍ້າຂອງ ຕ່າງກໍຈະຈັບຕາເບິ່ງຢ່າງໃກ້ຊິດການສະເໜີແນະກ່ຽວ ກັບການສ້າງເຂື່ອນໄຊຍະບູລີ ຊຶ່ງຄາດວ່າຈະມີຂຶ້ນໃນທ້າຍເດືອນນີ້ ໂດຍຄະນະກໍາມະການ ຮ່ວມຂອງກຳມາທິການແມ່ນໍ້າຂອງຫຼື MRC ອັນເປັນອົງການໃຫ້ຄຳແນະນຳຕ່າງໆ ທີ່ສ້າງ ຕັ້ງຂຶ້ນໃນປີ 1995 ເພື່ອຊຸກຍູ້ສົ່ງເສີມການພັດທະນາແບບຍືນຍົງຕາມລະບົບແມ່ນໍ້າຂອງທີ່ ມີລວງຍາວ 4,900 ຫຼັກກິໂລແມັດນັ້ນ ແຕ່ທ່ານ Hirsch ຊີ້ໃຫ້ເຫັນວ່າ MRC ບໍ່ມີອຳນາດທີ່ຈະບັງຄັບໃຫ້ລາວຍົກເລີກແຜນການ ສ້າງເຂື່ອນໄຊຍະບູລີ ແລະໂຄງການສ້າງເຂື່ອນອື່ນໆໃສ່ແມ່ນໍ້າຂອງ // ສຽງ // ທ່ານ Hirsch ເວົ້າວ່າ ທ່ານ Hirsch ກ່າວວ່າ ປະເທດໄທໄດ້ປະກາດວ່າຕົນຈະເປັນກາງໃນການເຈລະຈາຂອງອົງ ການ MRC ຊຶ່ງນັ້ນກໍແມ່ນຈະມອບພາລະໃຫ້ພວກເຈົ້າໜ້າທີ່ຫວຽດນາມແລະກໍາປູເຈຍເປັນ ຜູ້ແກ້ໄຂໂຄງການສ້າງເຂື່ອນໄຊຍະບູລີ ໃນ ການສົນທະນາຫາລືກັບເຈົ້າໜ້າທີ່ຝ່າຍລາວ ທ່ານ Trinh Le Nguyen ເປັນຜູ້ອໍານວຍ ການບໍລິຫານ ຂອງອົງການ PanNature ຊຶ່ງເປັນອົງການຈັດຕັ້ງບໍ່ຂຶ້ນກັບລັດຖະບານ ຂອງຫວຽດນາມຊຶ່ງທ່ານກ່າວຕໍ່ VOA ວ່າ ເຖິງແມ່ນລາວ ເປັນຜູ້ຕັດສິນໃຈຂັ້ນສຸດທ້າຍ ກ່ຽວກັບການສ້າງເຂື່ອນ ໄຊຍະບູລີ ແລະ ເຂື່ອນອື່ນໆ ຕາມລໍາແມ່ນໍ້າຂອງກໍຈິງ ແຕ່ ຫວຽດນາມກໍອາດຈະກົດດັນລາວດ້ວຍການ ຂູ່ວ່າຈະບໍ່ລົງທຶນໃນໂຄງການສ້າງເຂື່ອນໃສ່ ແມ່ນໍ້າຂອງໃນອະນາຄົດອີກ // ສຽງ // ທ່ານ Trinh Le Nguyen ກ່າວວ່າ ໃນເດືອນຕຸລາປີກາຍ ຄະນະກໍາມະການອິດສະຫຼະທີ່ໄດ້ຮັບມອບໝາຍຈາກອົງການ MRC ໄດ້ສະເໜີແນະໃຫ້ບັນດາປະເທດໃນເຂດລຸ່ມແມ່ນໍ້າຂອງເລື່ອນເວລາໃນການຕັດສິນໃຈກ່ຽວ ກັບການສ້າງເຂື່ອນໄຟຟ້າພະລັງນໍ້າຕ່າງໆອອກໄປເປັນເວລາ 10 ປີ ໂດຍເຕືອນວ່າ ການ ສ້າງເຂື່ອນໄຟຟ້າພະລັງນໍ້າໃສ່ແມ່ນໍ້າຂອງ ອາດຈະເຮັດໃຫ້ບັນຫາຄວາມບໍ່ໝັ້ນຄົງທາງດ້ານ ອາຫານຊຸດໂຊມລົງຕື່ມແລະມີຜົນກະທົບຢ່າງຮ້າຍແຮງແລະບໍ່ສາມາດຕ່າວປີ້ນໄດ້ຕໍ່ສະພາບ ແວດລ້ອມ ຈີນຊຶ່ງມີຊາຍແດນຕິດກັບພາກເໜືອຂອງປະເທດລາວນັ້ນໄດ້ສ້າງແລະກໍເປີດໃຊ້ແລ້ວເຂື່ອນ 4 ແຫ່ງໃສ່ລຳແມ່ນໍ້າຂອງຕອນເທິງທີ່ຈີນເອີ້ນວ່າ ແມ່ນໍ້າລ້ານຊ້າງນັ້ນ